Informácia
o stave  bezpečnosti a ochrany zdravia pri práci,  pracovnej úrazovosti, chorôb z povolania a iných poškodení zdravia z práce v rezorte Ministerstva vnútra 
Slovenskej republiky v roku 2007

1.	Úvod
Na základe uznesenia vlády Slovenskej republiky  č.475 zo dňa 11. 6. 2003-úloha B.4,  podľa podkladov, ktoré boli zaslané listom  Ministerstva práce, sociálnych vecí a rodiny Slovenskej republiky zo dňa 11. 02. 2008 pod č. z. 6182/2008  a č. s.3817/08-I/13 bola vypracovaná správa o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v rezorte Ministerstva vnútra Slovenskej republiky za rok 2007.

2.	Orgány dozoru (stručná charakteristika príslušného dozorného orgánu)
Výkon inšpekcie práce na Ministerstve vnútra Slovenskej republiky zabezpečovalo do 31. 8. 2007 oddelenie inšpekcie práce a stavebného poriadku vnútorného odboru sekcie ekonomiky a od 1. 9. 2007 odbor riadenia služobného pomeru sekcie riadenia ľudských zdrojov podľa zákona NR SR č. 124/2006 Z. z. o bezpečnosti a ochrane zdravia pri práci a o zmene a doplnení niektorých  zákonov v znení zákona č. 309/2007 Z. z., podľa zákona          č. 125/2006 Z. z.  o inšpekcii práce a o zmene a doplnení zákona  č. 82/2005 Z. z. o nelegálnej práci  a nelegálnom zamestnávaní a o zmene a doplnení niektorých zákonov v znení neskorších predpisov, zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov, zákona č. 315/2001 Z. z. o Hasičskom a záchrannom zbore v znení neskorších predpisov a nariadenia Ministerstva vnútra Slovenskej republiky č. 22/1998 o rezortnom odbornom dozore na kontrolu bezpečnosti práce a ochrany zdravia a požiarnej ochrany v rezorte MV SR. Na základe prijatia nového zákona o inšpekcii práce sa pripravuje nariadenie Ministerstva vnútra Slovenskej republiky o inšpekcii práce, ktoré bude upravovať výkon inšpekcie práce v rezorte ministerstva vnútra.
  
3.	Ciele, úlohy a priority dozorného orgánu v danom roku
	V roku 2007 bol dozor zameraný najmä na dodržiavanie právnych predpisov a ostatných predpisov na zaistenie bezpečnosti a ochrany zdravia pri výkone služby a práci, bezpečnosti technických zariadení, na riadenie BOZP a zavedenie systémovej inšpekcie práce. Ďalej sa poskytovalo poradenstvo zamestnávateľom, policajtom a zamestnancom v oblasti bezpečnosti a ochrany zdravia pri práci a bezpečnosti technických zariadení. Pri povoľovaní stavieb, preberacích konaniach i kolaudačných konaniach sa uplatňovali  požiadavky bezpečnosti a ochrany  zdravia pri práci a požiadavky bezpečnosti technických zariadení. 

4.	Subjekty kontrolované dozorným orgánom
	Kontrolované subjekty: 
•	KR PZ Prešov a jeho zariadenia, 
•	SOŠ Košice, 
•	OR PZ Ružomberok, 
•	OR PZ Bardejov – na požiadanie prevádzkovateľa, 
•	Akadémie PZ Bratislava – na požiadanie prevádzkovateľa.

5.	Zistený stav v subjektoch kontrolovaných dozorným orgánom
Stav bezpečnosti a ochrany zdravia v kontrolovaných subjektoch je na požadovanej úrovni. Problémom v kontrolovaných subjektoch je nedostatočná údržba užívaných objektov pre nedostatok potrebných finančných prostriedkov. Výraznejšie sa to prejavuje pri údržbe starších objektov, ktorých údržba vyžaduje viac finančných prostriedkov.       

6.	Najzávažnejšie zistenia dozorného orgánu v kontrolovaných subjektoch
	Pri kontrolách boli zistené najmä tieto závažné nedostatky: 
•	KR PZ Prešov – Na OO PZ Giraltovce v miestnosti oddychu stálej služby je umiestnený plynový sporák MORA GASPRO, ktorého umiestnenie a prevádzkovanie nespĺňa požiadavky TPP 704 01. Lokálne plynové spotrebiče - plynové sporáky MORA GASPRO umiestnené v kuchynkách číslo dverí 20 a 7 v OO PZ Medzilaborce nespĺňajú požiadavky TPP 704 01(veľkosťou miestnosti , chýbajú digestory a ovládacie kľúče na uzáveroch plynu  a. i.).
•	ÚJKP PZ ORPZ Ružomberok - Nevhodné používanie lokálnych plynových spotrebičov – ohrievačov vzduchu typ  model IR 5000 v kancelárskych priestoroch, ktoré boli okamžite odstránené z pracoviska  ÚJKP OR PZ Ružomberok, A. Hlinku 74. (mierne priotrávenie z oxidom uhoľnatým)
•	OR PZ Bardejov - Nízkotlakové teplovodné kotly K1 až K3 typ VVP 250 S v. č. 17071, 17072 a 17073 rok výroby 1982 sú morálne a technicky zastarané a na kotly K3 bola zistená netesnosť na tlakovom celku. Celkové zhodnotenie kotly nie sú schopné bezpečnej prevádzky. Plynové horáky (typ APH 05 PZ rok výroby 1981) sú technický zastarané, značne poruchové a pre dané typy je v súčasnosti  nedostatok náhradných dielov.
•	APZ Sklabinská – V čase kontroly chýbali periodické odborné prehliadky tlakových zariadení 23 výmenníkových staníc a doklady o periodickej kontrole ( 1x ročne) detektorov na únik zemného plynu umiestnených v kotolni. Nebol dodržaný termín odbornej prehliadky elektroinštalácie v regulačnej stanici zemného plynu.

7.	Nápravné opatrenia dozorného orgánu
	Zistené nedostatky, ktorých odstránenie si nevyžaduje investičné náklady, sa priebežne odstraňujú. Odstránenie nedostatkov, ktorých riešenie si vyžaduje investičné náklady, sa rieši zaradením do investičných zámerov.   

8.	Sankčné opatrenia dozorného orgánu
	V rámci rezortu Ministerstva vnútra Slovenskej republiky sa sankčné opatrenia nerealizujú, nakoľko vnútrorezortný systém umožňuje inými opatreniami dosiahnuť potrebnú nápravu.
  
9.	Stav a vývoj pracovných úrazov a chorôb z povolania
	Ako je možné vyčítať z priložených tabuliek o pracovných úrazoch, počet pracovných úrazov v rezorte Ministerstva vnútra Slovenskej republike má mierne klesajúcu tendenciu, klesol aj počet smrteľných pracovných úrazov, ale výrazne stúpol počet  ťažkých (závažných) pracovných úrazov.
 
10.	Spolupráca dozorného orgánu
	Dozorný orgán úzko spolupracuje s Národným inšpektorátom práce a  s obdobnými dozornými orgánmi.

11.	Opatrenia dozorného orgánu na zlepšenie stavu
	Opatrenia dozorného orgánu vyplývajú zo zistených nedostatkov  počas inšpekčnej činnosti, posudzovania projektových dokumentácií, účasti na preberacích konaniach a kolaudačných konaniach a ďalších aktivitách. Snahou prijatých opatrení je zníženie počtu smrteľných i závažných pracovných úrazov, zlepšenie pracovného prostredia pre všetkých zamestnancov v rezorte Ministerstva vnútra Slovenskej republiky.

12.	Činnosť dozorného orgánu 
12.1.	Personálne údaje –  výkon inšpekcie práce v rezorte Ministerstva vnútra Slovenskej republiky zabezpečovali dvaja výkonní inšpektori + jeden, ktorý súčasne plnil aj úlohy  vedúceho oddelenia inšpekcie práce a stavebného poriadku.  Od 1. marca po odchode jedného výkonného inšpektora výkon inšpekcie zabezpečovali jeden + jeden  a od 1. 9. 2007 (po reorganizácii) len dvaja výkonný inšpektori.
12.2.	Výkony  - sú uvedené  v tabuľkovej časti správy.
12.3.	Poradenská činnosť – v roku 2007 boli poskytnuté informácie v 473 prípadoch, v roku 2006 boli poskytnuté informácie v 489 prípadoch, v roku 2005 - 695 prípadoch.
12.4.	Informácie boli poskytované najmä zamestnancom rezortu, ale i projektantom a realizátorom stavieb.
12.5.	Sťažnosti a podnety v sledovanom období neboli.
12.6.	Príprava predpisov a technická normalizácia – v súčasnosti sa na základe organizačných zmien k 1. 9. 2007 prepracováva interný predpis, ktorý upravuje inšpekciu práce v rezorte Ministerstva vnútra Slovenskej republiky.  V rámci pripomienkových konaní sa oddelenie inšpekcie práce a stavebného poriadku (od 1. 9. 2007 odbor riadenia služobného pomeru) vyjadrovalo k materiálom Ministerstva práce, sociálnych vecí a rodiny Slovenskej republiky, Ministerstva zdravotníctva  Slovenskej republiky, Ministerstva výstavby a regionálneho rozvoja  a k materiálom ďalších rezortov.

13.	Záver
	Napriek nedostatočnému počtu výkonných inšpektorov na oddelení inšpekcie práce vnútorného odboru sekcie ekonomiky Ministerstva vnútra Slovenskej republiky (od 1. 9. 2008 dvaja zamestnanci odboru riadenia služobného pomeru sekcie riadenia ľudských zdrojov MV SR)  boli dosiahnuté prijateľné výsledky v oblasti inšpekcie práce. Je predpoklad, že po prijatí pripravovaného interného predpisu a zvýšenia počtu výkonných inšpektorov a počtu bezpečnostných technikov podľa doporučenia zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých   zákonov v znení zákona č. 309/2007 Z. z.  budú výsledky v oblasti bezpečnosti a ochrany zdravia pri práci v rezorte Ministerstva vnútra Slovenskej republiky priaznivejšie.